
Prijatie Etického kódexu poslanca Národnej rady Slovenskej republiky vychádza z dlhodobých záväzkov Slovenskej republiky, najmä z odporúčaní Skupiny štátov proti korupcii (GRECO) a Organizácie pre hospodársku spoluprácu a rozvoj (OECD). Zavedenie etického kódexu by tiež prispelo k posilneniu integrity, transparentnosti a zodpovednosti pri výkone poslaneckého mandátu. Existencia takéhoto kódexu je zároveň bežným štandardom v parlamentnej praxi viacerých demokratických štátov a slúži ako nástroj na podporu etického správania volených zástupcov. Najmä v členských štátoch Európskej únie sú buď samostatným dokumentom dotvárajúcim pravidlá fungovania parlamentu (ako interný akt parlamentu napr. vo Francúzsku, v Slovinsku, v Španielsku alebo vo Švédsku alebo ako forma uznesenia, čo je typické pre Poľsko, Portugalsko alebo Rumunsko) alebo priamo súčasťou rokovacích poriadkov (napr. Belgicko, Lotyšsko, Nemecko). 
Etický kódex poslanca Národnej rady Slovenskej republiky predstavuje dôležitý krok k zosúladeniu vnútroštátnej praxe s medzinárodnými štandardmi správy vecí verejných, ako aj k upevneniu etickej kultúry v rámci parlamentu.




